khistorydata/jeongjo-sjw-relations huggingface dataset:
정조 24년 · 목
迎華察訪李元膺所懷本驛新設之後坐於土地之尠少生理未免淡薄雖自昨年因朝令耕食北屯若干田畓而終涉苟艱各樣公貨中三千兩限十年許貸每年以三百兩還報則十年內可以盡報而庶爲聊賴之道驛屬所受食復戶米多在遠邑亦難輸來補糧就其最遠邑移付稍近邑則在元數別無加減在渠輩實爲資益此在惠廳從便移付之如何而已南陽海門站安城康福站俱是僻路別無使星往來兩站馬戶移付本驛之後餘在猶爲五戶此姑權罷位田則收稅付之本驛以補公用至於陽城開川站移設振威邑內事先定馬位畓相換始可以移設擬與該地方官爛商便宜後更議於本府及巡營以爲稟處之地而旣伏承下詢竝此仰達矣敎以令廟堂稟處
정조 24년 · 강
命廣州留守金思穆判官金履裕記過分揀
정조 24년 · 목
敎曰廣州留守判官記過分揀牌招受符
정조 24년 · 강
迎接都監以勅行二十六日入京事及京外宴享庭排茶啖等事停免啓
정조 24년 · 목
該都監啓言卽接遠接使上送路程記則勅使今月十五日申時渡江以二十六日入京停當云以此日入京之意移文于遠接使而各該司及三道開城府亦爲知委路程記正書以入又啓言卽接遠接使移文則今此勅使上來時京外宴享及庭排茶啖軍威軍歌舞童游觀牛駞駱牛別雌牛軒架儺禮甁花城門結綵城門砲上下馬砲一幷停免禮樂軍樂陳而不作入京日當以吉服行禮云依此擧行之意分付諸道及各該司軍威軍勿爲待令之意請亦爲分付總戎使廣州留守處允之
정조 24년 · 강
召見左議政沈煥之右議政李時秀于駕前
정조 24년 · 강
以金箕弼爲顯隆園參奉口傳也
정조 24년 · 강
駕發華城行宮晝停于始興行宮
정조 24년 · 목
具軍服乘駕轎發行宮出長安門至大有坪降轎乘馬命華城軍兵落後還送至遲遲臺下馬御幕次宣饌諸臣至安養站少駐宣饌諸臣乘馬進發至里許有民舍失火送軍兵救火至始興行宮晝停
정조 24년 · 목
乘馬出行宮至龍驤鳳翥亭少駐改具戎服乘駕轎渡舟橋入崇禮門路由鐘街至敦化門外降轎乘馬入敦化門建陽門集禮門由萬八門還內
정조 24년 · 강
義州府尹金箕象以勅行到鳳城緣由及講定事件馳啓
정조 24년 · 목
狀啓以爲勅行問安軍官朴聖用訓導方世洪差備譯官金在和等昨日成送告目內本月十二日酉時勅使一行自松站到鳳城而御仗一對黃旗一對黃傘一柄肅靜牌一對廻避牌一對欽差牌一對以此前導詔書一度外又有勅諭一度各盛筒子褁以黃袱兩人背負分左右而行上副勅各就下處後與通官等入見請安通官處問勅使官職年歲及性品則以爲上勅田國榮散秩大臣世襲侯年今六十三性本重厚純謹間多昏瞀副勅英和年今三十而故禮部尙書德保之子性本英邁明敏嫺習翰墨素著名稱頗爲近幸云迎勅日子例用上等吉日而今月二十四日最吉必趁此日入京甚好之意言及則副勅曰我則年少氣旺雖連夜作行尙可爲也而正使則年紀衰老方以風痰左部不調難於趲程初意則以二月初一日入京爲定矣有此懇乞二十六七八三日之中入京爲宜云勢無奈何不得已退出方以到柵後更爲周旋之意懇托於通官處諸般講定事件則京外宴享及庭排茶啖軍威軍歌舞童遊觀牛駞駱牛別雌牛軒架儺禮甁花城門結綵城門砲上下馬砲一倂停免禮樂軍樂陳而不作仍用自持來銀器皿入京日當以吉服行禮云禮緞則各色五十疋分入三箱子持來故箱子見樣成送緞名疋數別紙謄送通官齎傳咨文三度一則奉上諭咨一則禮物緞疋出送咨一則派送通官咨出去時當爲齎來勅使及通官等跟役十九名姓名則到柵後詳探計料云故禮物緞疋各色疋數別紙謄書上送備邊司箱子則自臣府今方造成又狀啓以爲問安軍官朴聖用訓導方世洪差備譯官金在和等告目內十三日詣上副勅房請安後以二十四日不得不入京之意縷縷懇乞又以馬轉站本無房堗未免湫陋上勅若於此處過夜則必多添傷之患不必止宿仍爲渡江之意再三懇請則答以爲上勅年旣衰老本有臂脚不仁之症貪程疾驅易致添劇如欲必速反爲不達云有難强迫不得已退出勅行自鳳城發行來路歷入通官寧保家歇馬喫飯到柵門而副勅率家丁甲軍出柵射獵薄暮還歸又以明日直爲渡江二十四日入京事使之更爲周旋之意言托于通官則答以爲明日馬轉站止宿已爲牢定勢無奈何入京日子俄因大人們困憊雖未能細陳畢竟動得有未可必無論早晩圖隙更稟云云目下事情似難如意萬萬罔措通官跟役姓名年歲別紙謄送而勅使渡江後定以雙轎作行云矣
정조 24년 · 강
召見館伴金文淳于誠正閣
정조 24년 · 강
命迎勅習儀依昨春例擧行
정조 24년 · 목
館伴金文淳啓言昨春迎勅習儀一依正月例爲之而出宮二嚴時刻自政院書付走馬到迎恩門後請來官及奏時官自都監馳送於弘濟院還到北作門行迎勅儀仍詣闕內行宣勅儀茶禮儀而同日仍行西宴廳茶禮儀矣今亦依此擧行乎從之
정조 24년 · 강
命迎勅時京中結綵置之
정조 24년 · 목
館伴金文淳啓言卽見遠接使移文則沿路城門結綵竝停免云外邑旣已不設則京中宜無異同一體置之恐合事宜從之
정조 24년 · 강
命勅使出入闕中時依例以三營將卒排立闕外百官入從敦化門出從金虎門
정조 24년 · 목
館伴金文淳啓言勅使入闕時及還來館所時各司下屬觀光於紅馬木近處每有雜還之患故自前以三營門將卒排立於闕外禁喧等節自兵曹專管擧行今亦依此爲之而百官出入昨春則皆從開陽門矣請今番則事勢稍異入去時則從敦化門而出來時皆從金虎門俾無人馬紛雜之弊從之
정조 24년 · 강
命宣勅時作樂呼嵩等節依例擧行
정조 24년 · 목
館伴金文淳啓言遠接使移文內禮樂軍樂陳而不作入京日當以吉服行禮云禮樂雖陳而不作旣以吉服行禮則宣勅時作樂呼嵩等節當依例擧行故敢此仰達從之
정조 24년 · 강
命勅行入京時放砲以囉鼓代用
정조 24년 · 목
館伴金文淳啓言昨年勅行時不爲放砲以囉鼓代行矣卽見遠接使移文則今番勅使亦不放砲云入京時請依昨春例以囉鼓代用而吹鼓手令訓局定送事分付從之
정조 24년 · 강
命勅使入京後別茶禮勿爲之
정조 24년 · 목
館伴金文淳啓言勅使入京後茶禮以別茶禮爲之事已有大臣筵稟矣元茶禮則例以武臣跪捧別茶禮則器數倍多故或以饌案床代用今番則何以爲之乎敎以然則不必爲別茶禮矣
정조 24년 · 강
命勅使入京日自弘濟院至迎恩門令總御兩營定校卒禁雜人
정조 24년 · 목
館伴金文淳啓言勅使入京日自弘濟院至迎恩門主管無人防護禁雜人等節未免疏虞總戎廳旣管漢北門近處御營廳當爲後廂故自兩營除出略干校卒嚴飭禁雜旣有已行之例矣請今番依此擧行之意分付各該營從之
정조 24년 · 강
重推壯勇大將申大顯汰領軍把總徐有和仍命宣傳官李東善防禦使履歷勿施
정조 24년 · 목
承旨李書九啓言昨日始興晝停所回鑾時壯勇營步軍陣初入於攔後尾局而旋卽退出如是者再行陳之法何等嚴重而莫知信地乍進乍退誠極可駭追聞事實亦由於宣傳官之不善擧行而然云請該營大將從重推考領軍將官及當該宣傳官所當重勘而本院請推之外無他可施之罰何以爲之從之敎以領軍將官汰去當該宣傳官李東善所謂防禦使履歷之籤分付該曹扯之可也
정조 24년 · 강
命園幸整理使依陵幸整理使例無單子減下
정조 24년 · 목
承旨鄭尙愚啓言園幸整理使自吏曹啓下而有還宮後減下之命矣陵幸時戶曹判書以整理使啓下而減下時原無減下單子依此例爲之似好故敢此仰達從之
정조 24년 · 강
冠禮冊儲都監以各房工役告完啓
정조 24년 · 목
冠禮冊儲都監啓言都監各房工役今已告完諸色工匠勿令待令郞廳監造官等依筵敎一人式輪回仕進監造官則依前輪回守直敎以敎命則當於粧䌙後取見而冊印亦爲取見後當留置所御之殿卿等以此知悉
정조 24년 · 강
遞承旨李尙度以李益運代之前望也
정조 24년 · 목
敎曰不爲仕進承旨許遞前望單子入之
정조 24년 · 강
吏曹參判韓用龜上疏辭職賜例批
정조 24년 · 목
疏略曰伏念臣偏被造化陶甄之澤恕其蒙迷而指導之庇其愆尤而涵貸之邇來五六年間聖眷愈隆歷揚殆遍內而淸官外而腴藩節次推遷左右兜攬揆分踰濫撫躬怵愓集木臨淵未足以喩臣心之萬一也至於銓選之任卽臣僨誤之地惟玆匪常之誤恩又何爲而及於臣身也噫臣之年前負罪非比一時之做錯擧措矛盾竟失咫尺之守防範隳壞重貽淸朝之羞臣每中夜數愆直欲溘然而無知也自玆以往屢叨銓啣一味違逋輒荷洪私獲遂微諒感祝之忱寤寐如結今此分外職名更進一級聲望之素乏才具之不堪猶屬辭巽之例語顧何敢張皇覼縷重犯屑越之誅而黥劓莫補廉防至重今若抱羞抗顔不思自靖之義則臣固不足言在聖朝惜名器勵廉恥之政果何如哉幸値吉慶之會且承提飭之敎誠切歡忭時非瀆擾冒沒出膺粗伸微分而仍因蹲據斷無是理惟願亟削臣匪據之職以重官方以安私分千萬幸甚
정조 24년 · 강
全羅監司趙宗鉉上疏辭職賜例批
정조 24년 · 목
疏略曰念臣奊詬無志節凡於任職居官如非得罪於朝廷未敢爲屑屑辭巽之計者職緣恩山德海欲報無階只以筋力奔走爲一分不報之報而桑楡之景倏焉已暮蒲柳之衰殆無餘地虛負素心徒辱聖簡臣每一念至未嘗不踧踖不安而顧此本道卽臣家屢世曾莅之地在臣便是桐鄕遺愛至今不泯殫竭誠力以繩先武豈非臣寤寐志願而顧其年則禮經之致政也語其病則醫家之難治也兼以風土不宜新症迭添藥餌爲命形殼僅存酬接之際言語倒錯簿書之間遺失過半喘喘欲盡殆同下山之西日每誦古人年至則去防滿則退之語不覺面騂背汗如添一病噫久沐光寵專按一方誠爲臣過榮大幸何苦必欲解免而一籲再籲屢瀆而不知止者蓋其中必有大難强至難忍之故也臣方昏昏床第無望復起歸根之葉首邱之願正是臣目下情境而猶且一向遲回坐費厚廩則來四方之嗤點貽一路之癏曠非細故也伏乞將臣所帶藩任亟許鐫免
정조 24년 · 강
賜玉堂聯箚批
정조 24년 · 목
十五日應敎金文淳校理張至冕副校理趙得永金履載副修撰金熙周洪樂安以風寒猝劇陳箚請退園幸之期至是批以省箚具悉矣
정조 24년 · 강
掌令金履喬以前任淸道郡守解由未出引避請遞賜批
정조 24년 · 목
批以勿拘勿辭亦勿退待
정조 24년 · 강
命禁衛大將徐有大判尹徐邁修重推當該部官推考押班監察拿處
정조 24년 · 목
政院啓言昨日回鑾時觀光人極其雜亂甚至路傍門戶洞開出入之境百官班行亦甚紛沓事極駭然請屛門把守不能申飭之該營大將及導駕漢城府堂上竝從重推考押班監察及部官所當重勘而本院請推之外無他可施之罰何以爲之允之敎以部官亦爲推考監察拿處
정조 24년 · 강
命兵曹判書趙鎭寬重推訓鍊大將李漢豊罷職啓螺宣傳官沈豊祖充軍駕後宣傳官等捧現告拿處
정조 24년 · 목
兵曹啓言昨日還宮時龍旗內吹之不顧後繼惟事前進以致行陣之間斷事依下敎査實於啓螺宣傳官沈豊祖處則以爲初聞限崇禮門次次前進之傳命只知前瞻龍旗尾接淸道旗而行未能周思竟致後局之不繼云行陣節度關係莫大則雖承前進之命所當前後相接必使其整齊嚴重而身爲啓螺之任軍行之際若是輕率紀律所在不可不嚴處當該宣傳官沈豊祖爲先汰去令該府拿問勘罪大旗幟之只隨內吹不顧尾局一直向前之狀亦極駭然該差備將校自該營嚴加徵治而該將臣難免不飭之失訓鍊大將李漢豊從重推考凡係行陣之間本兵無不主管則今此所失莫非臣不能檢察之致惶恐待罪而雖以駕後宣傳官言之旣爲駕前侍衛目見先驅之絶遠則固當隨事紏飭而視若尋常其在懲後之道不可無警請當該宣傳官等捧現告令該府拿問處之允之敎以有國所關莫過於朝廷之紀綱行伍之紀律也當該旗幟待令營門將臣罷職向南大門前路抽列之命敢以限南大門粧撰游辭當該宣傳官姑從輕典爲先充軍駕後之錯踏無異於駕前之不能檢飭卿則除拜屬耳姑先從重推考又啓言謹依草記批旨宣傳官沈豊祖黃州牧充軍當日押送敎以其代口傳差出○政院以訓將不可無總察啓稟敎以訓將則該營都提擧總察從事官發牌聽傳敎
정조 24년 · 강
命御廳軍兵私習後日次爲之
정조 24년 · 목
因該廳軍兵私習取稟有是命
정조 24년 · 강
以訓鍊判官申惠周主簿田德顯差迎接都監公事郞廳
정조 24년 · 목
迎接都監啓言勅使今已渡江公事郞廳二員依昨年例以訓鍊院宣薦官員中判官申惠周主簿田德顯幷爲差下一員闕內南所入直一員與前差郞廳闕下輪回待令書吏一人亦爲擇定使之擧行
정조 24년 · 강
命勅行到迎恩門時傳致酒肴等事依例擧行
정조 24년 · 목
迎接都監啓言勅使到迎恩門時自廚院兩勅前各以酒肴一盤傳致而仍傳祗迎之意通官處勞問後分給酒肴而跟役則自都監略給酒肴已成近例矣請今亦依此擧行允之
정조 24년 · 강
命勅行入京後大臣茶禮依例備待
정조 24년 · 목
迎接都監啓言勅使入京第三日大臣有請行茶禮之例今亦依例備待
정조 24년 · 강
迎接都監以館內守直房守房子各差備別單啓
정조 24년 · 목
迎接都監啓言勅使在館時館門把守及館內守直房守房子各差備等依昨年勅行時釐正名數擧行別單書入○館所把守及館內守直房守房子各差備別單舊東門訓局將校一人禁軍二人訓局砲手四名小西門訓局將校一人禁軍二人訓局砲手四名外南門訓局將校一人禁軍二人訓局砲手四名內南門禁營將校一人禁軍二人禁衛軍二名宴三門禁營將校一人禁軍二人禁衛軍四名南井門禁營將校一人禁軍二人禁衛軍四名內小西門禁營將校一人禁軍二人禁衛軍二名新東門御營將校一人御營軍二名山亭有廳軍官二人旗房有廳軍官二人禁火禁軍二人雨傘差備禁軍二人頭目宴廳禁軍二人上勅房守一名房子二名三等八名房守三名房子三名副勅房守一名房子二名三等六名房守二名房子二名一大通官房守一名房子一名三等一名房守一名房子一名二大通官房守一名以上二十一名訓局砲手次知將校二人房子一名三等一名房守一名房子一名別大通官房守一名房子一名三等一名房守一名房子一名一次通官房守一名房子一名三等一名房守一名房子一名二次通官房守一名房子一名三等一名房守一名房子一名押扛直一名御室直二名以上十八名禁衛軍次知將校二人日傘差備二名門外待令雨傘差備五名門外待令以上七名御營軍次知將校一人廚房汲水軍二名上勅房溫堗兼廁間直二名沐浴汲水軍二名以上六名訓局砲手次知將校一人上馬臺三名門外待令通官溫堗兼廁間直二名頭目廁間直一名以上六名禁衛軍次知將校一人傳漏軍二名鞍籠軍三名門外待令鞍子直一名以上六名御營軍次知將校一人館外環圍軍三十名訓局砲手考察將校三人轎子軍二十名衛軍門外待令上副勅譯官隨率一名捲帳譯官等隨率一名掌務譯官隨率一名堂上譯官隨率一名以上四名各其率人
정조 24년 · 강
迎接都監以三道支勅差員別單啓
정조 24년 · 목
迎接都監啓言三道支勅差使員今纔一齊報來故謄書以入○京畿黃海平安三道各務差使員別單京畿護行大將南陽府使李近胄一路都差使員長湍府使朴基赫奉勅差使員白峙僉使郭興新陪勅差使員積城縣監韓允鎭迎逢軍牢旗差使員砥平縣監咸正禧擡扛人夫緣裝陪差使員桃源察訪鄭煥恭騎卜馬差使員遠接使人馬差使員迎曙察訪車鳳運上勅人馬步從羅將差使員平邱察訪韓昇裕副勅人馬步從羅將差使員慶安察訪李燮臨津舡艙差使員本鎭別將金希文道路橋梁差使員各其地方官弘濟院站上勅支應檢飭差使員站都差使員楊州牧使洪義浩副勅支應檢飭差使員安城郡守朴宗羽內禁亂差使員果川縣監金鋼外禁亂差使員竹山府使李仁默自弘濟院官門至沙峴傳語差使員始興縣令尹守翼碧蹄站上勅支應檢飭差使員廣州判官金履裕副勅支應檢飭差使員富平府使曹翬振站都差使員高陽郡守尹行直內禁亂差使員振威縣令鄭致愚外禁亂差使員加平郡守柳秉均馬山站上勅支應檢飭差使員利川府使李最源副勅支應檢飭差使員站都差使員坡州牧使崔朝岳內禁亂差使員永平縣令朴齊家外禁亂差使員交河郡守尹羲厚梧木站上勅支應檢飭差使員通津府使李海範副勅支應檢飭差使員站都差使員長湍府使朴基赫內禁亂差使員金浦郡守洪百淳外禁亂差使員漣川縣監李聖濂○黃海道護行大將兼外禁亂差使員平山府使金處漢一路都差使員豐川府使洪檊擡扛雜物差使員遂安郡守洪達三內軍物人夫刷馬緣裝載差使員白川郡守柳相默陪勅差使員康翎縣監崔祥岳奉勅差使員善積僉使韓大順上勅支應內禁亂兼差使員各其地方官例定黃州站本牧使趙榮慶鳳山站本郡守李得駿劍水站文化縣令任希耉瑞興站本府使洪秉德葱秀站信川郡守尹光垂平山站本府使金處漢金川站海州判官鄭述仁副勅支應內禁亂兼差使員各其支待官例定黃州站安岳郡守柳相祚鳳山站康翎縣監崔祥岳劍水站殷栗縣監李顯道瑞興站載寧郡守朴綏源葱秀站遂安郡守洪達三平山站延安府使李廷書金川站白川郡守柳相默館所假家道路橋梁炬煒長栍轎軍兼差使員各其地方官例定黃州牧使趙榮慶鳳山郡守李得駿瑞興府使洪秉德平山府使金處漢金川郡守李良會驛馬雨具步從羅將兼差使員各驛察訪例定金郊察訪崔粹翁靑丹察訪金永勉麒麟察訪韓永建黃州簇錦溪橋梁差使員本牧使趙榮慶例定平山猪灘橋梁差使員本府使金處漢例定遠接使下來時各務差使員都差使員瑞興府使洪秉德夫馬差使員兔山縣監崔粹絅支應差使員各其地方官例定金川郡守李良會平山府使金處漢瑞興府使洪秉德鳳山郡守李得駿黃州牧使趙榮慶○平安道淸北一所自義州至宣川護行大將兼外禁亂差使員龜城府使李鴻德都差使員龍川府使李邦運內軍物兼賜物擡扛差使員价川郡守尹勉鎭雜物擡扛差使員天摩僉使金昌大陪勅差使員熙川郡守柳成逵奉勅差使員淸城僉使金相迪淸北二所自宣川至安州護行大將兼外禁亂差使員寧邊府使申大偀都差使員鐵山府使許溟內軍物兼賜物擡扛差使員嘉山郡守許㶏雜物擡扛差使員西林僉使劉珣陪勅差使員順川郡守洪栒奉勅差使員委曲僉使崔鳳興淸南自安州至中和護行大將兼外禁亂差使員三和府使安宗厚都差使員咸從府使尹範益內軍物兼賜物擡扛差使員祥原郡守沈擇之雜物擡扛差使員寧城僉使成弘規陪勅差使員三登縣令李豊林奉勅差使員黃龍別將尹商莘
정조 24년 · 강
迎接都監以勅書詔書謄本啓
정조 24년 · 목
迎接都監啓言卽接遠接使移文則勅書一度詔書一度謄書上送矣謹此封入勅書詔書見宣勅日
정조 24년 · 강
推遠接使徐龍輔
정조 24년 · 목
政院啓言詔勅謄啓在所審愼而卽伏見遠接使謄啓之詔書有一字落漏處不可無警請推考仍令更爲謄啓允之
정조 24년 · 강
命以明日展拜景慕宮過再明還宮
정조 24년 · 목
敎曰明日當由逌瞻門展拜景慕宮仍留齋所過再明後還宮該房知悉出宮時刻待下敎爲之
정조 24년 · 강
開拆忠淸監司金履永殿最啓本
정조 24년 · 목
藍浦縣監李敬簡新譽旣盛實惠宜究扶餘縣監韓百衍可喜謹飭宜勉照察懷仁縣監李可運疏放固喜堂陛宜嚴竝中靑山縣監權載大本欲愛助奈難防怨下
정조 24년 · 강
命時囚李夢龍考律放送
정조 24년 · 목
因金吾囚單敎以卽爲考律先放送後草記○政院啓言卽者義禁府都事來言時囚罪人李夢龍考律先放送後草記事命下而判義禁趙尙鎭未肅拜次堂例不得擧行云請尙鎭卽爲牌招允之敎以先擧行後謝恩
정조 24년 · 강
命園幸時無掌標被捉人分輕重次放
정조 24년 · 목
水原留守徐有隣啓言幸行時犯科被囚人回鑾後卽爲條列狀間事曾有定式今番則京譏察之捉付本府者只有一人而京居咸福老味以無掌標攔入衛內罪被捉故待處分決放計料敎以分輕重決放事卽爲回諭
정조 24년 · 강
判下上言三十九度于各該司
정조 24년 · 강
刑曹以擊錚人原情啓
정조 24년 · 목
該曹啓言松禾幼學李允鼎原情以爲渠卽孝寧大君十一代孫也六代祖全豊君愼天啓中致仕退居于本縣方竹洞渠之六代旁祖縣監忭始窆于卜居家後山其後連五代繼葬殆近數百年其上有數三古塜而一自渠家入窆之後絶無一人之來省上下村底亦無古老之傳識則實是無主古塜而至于癸丑長連居慶鳳謙等稱以此古塜爲渠之祖先誣呈本官則自本官取其碑石詳細看審而歸於落科慶哥等又呈營門更使摘奸而仍置落空慶哥中有內侍者倡率諸慶潛自上來昨秋幸行時誣罔上言以至本道行査以長淵府定査官而府使沈達漢與慶哥相親初不見營邑決處之文案偏聽慶哥等粧撰之說恣意論報遂置落訟渠之五六代繼葬之地使之勒掘伏乞特使殘民以保數百年葬地云請上裁敎以近來訟理不卽決折以致屢徹營邑事寧不痛駭卿等爲先以此意嚴飭該道臣更或如前之爲則自道伯焉逭重勘又啓言漣川幼學朴孝白原情以爲渠世葬於本縣石峴里而山下居人趙在九偸葬其妻於渠之曾祖父祖父母墳之間渠父慶甲呈于本官及巡營在九落訟捧掘移侤音而終不掘移故渠父私自掘移自營門摘發同力之叔姪兄弟等五人刑推牢囚使在九還葬其妻渠父則四次嚴刑竟至發配乞令攸司掘移其偸塜云請上裁敎以俾卽公決無若海西李允鼎訟理之更爲煩徹事嚴飭分付道臣又啓言金浦幼學李祉鉉原情以爲渠丙辰遭父喪同里尹㙉尹美尹直等送言曰吾家先山靑龍外有空閑之地若行厚賂則當許葬云云故盡賣貧産以五十餘兩備給三尹成文私和京居韓姓人又以此山逼近於渠之柴場禁斷故乃以代土換買以年運不合姑爲權厝於穴傍矣廣州尹五彦又稱尹㙉之同宗欲爲起訟故又給數十金成出文券其翌年欲完葬則尹㙉等忽百端沮戲甚至於號令村里俾不助役渠以客地孤單之勢無以敵元居土豪武斷之習不得過葬又於再昨年始完窆之役則尹㙉如前禁斷渠屢訢營邑非無嚴題而尹㙉終不就訟相距步數爲七十餘步坐立俱不見且買山於韓家而諸尹之捧錢許葬之明文已成兩度文券則尹㙉之若是禁斷豈非無據之甚者乎伏乞亟令該道營邑嚴治尹㙉等非理橫濫之罪俾得完葬云請上裁判付上同又啓言西部閑良韓得哲原情以爲渠五代入葬於始興東面奉天里而數十年前咸有福金萬石兩漢連爲偸葬於渠之從曾祖墳山階砌下渠父呈訴本官兩漢以掘移之意納侤音仍復遷延不掘渠父鬱悒而死己酉新葬渠父於先塋矣金萬石之子暗告於會洞鄭校理家稱以鄭宅案山自鄭宅誣訴本官嚴囚渠刑訊督掘竝與前葬之渠母墳而禁之鄭宅墳墓與渠墳山相距爲三百餘步越一大路坐立不見屢百年繼葬之地忽稱案山而禁之者抑何意耶旣曰案山則偸葬之咸金兩漢何不掘去伏乞亟令本官詳査決處云請上裁判付上同又啓言唐津幼學金啓祿原情以爲渠之祖與父移葬之地卽所居咫尺七八代世葬屢百年禁養舊壙上十步之地也與金厚淵墳山相距一千七十餘步彼界此疆隔一嶺過三洞越大野涉大川杳然難見他山他局而彼墳則南向此山則西向也厚淵三寸叔銈世居隣比情誼甚密且有山眼故移窆之節占山之事無不商確占山之後裁穴放金都受金銈之指揮及其穿壙之際忽生異論曰此山爲吾親山之遠案用與不用以待厚淵之來云矣過葬後一旬厚淵果爲呈官則不爲摘奸直以掘移之意題給渠亦爲呈狀則不得已摘奸而亦不圖形尺量捉致官庭勒捧侤音本官雖以親切之間不忍冒法督掘以引嫌不當之意報于營門營門以依侤音督掘之意推于本官營邑互推至于十一朔之久厚淵誣罔上言及其判下之日渠不敢遲延祖父母葬已爲掘去因一厚淵掘二杇骨屢代體魄之同麓相依者一朝靡托刻骨痛毒寧欲鑽地而不可得伏乞特賜處分先治厚淵禍人欺天之罪得以少洩至痛云請上裁又啓言咸昌私奴用男原情以爲渠之上典李光正卽太宗大王十三世孫也系出溫寧君裎罷宗以後流落本縣雖無顯祖之可稱不失天潢之譜系謹守儒林之服業矣迺於昨年勿論儒鄕不辨宗裔驅入軍保者殆近數百人光正以勿侵宗裔之意作牌於色吏金致寬爲名漢處則致寬含憾誣瞞本官以爲璿派而冒錄宗裔而常漢構陷罔測之地催督應役之債光正呈于宗親府背關本縣適其時有匿名掛書者本官以爲渠上典所爲光正三兄弟及子姪五人竝降定陸軍究問掛書限死訊杖枷鎖牢囚渠之少上典陽根昨年動駕時將欲鳴冤爲禁營所捉下送本縣本官與致寬尤爲激怒驅迫於刑杖之下少上典陽秀又呈宗親府發關到付則其所刑杖益刻於前今則各定配所刑餘殘命當此寒程擔舁赴謫必分其死而陽根陽秀酷被重杖方在致命之境伏乞特垂哀憐俯賜處分云請上裁敎以査聞本道論理回啓又啓言取考猥濫擊錚人等原情則交河趙旭爲其高祖䃏伸冤事也䃏之負犯是何等罔赦而乃敢以久遠之事欲爲僥倖之計屢度煩籲者其在嚴隄防之道不可勿施而止考律嚴勘抱川李鍾仁爲其祖時熙伸冤事也渠以此事前後鳴金非止一再而只令勿施則固當感祝之不暇而敢又呼籲民習放恣不可尋常處之原情勿施考律嚴勘尙州李之權爲其曾祖鳳徵復官事也渠祖負犯何如關係何如而不知懲畏屢次煩瀆揆以隄防萬萬無嚴原情勿施考律重勘順天金商澤爲其六代祖大仁乞蒙褒伸之典事也敢以久遠之事妄生希覬之心肆然鳴金極涉猥越原情勿施考律重勘西部崔召史其夫車太順以羅州稅穀敗船船主被囚惠廳乞令放送後未納穀二百石使監色沙格加徵事也其夫雖曰在家船主當初惠廳旣已分徵則今此呼籲極爲猥越不可以爲夫訟冤有所曲恕原情勿施考律勘處楊州李光國渠以朴忠侃之墓奴良産橫被朴宗承之侵虐見奪田畓事也富平崔春大渠以前參判姜彝正之世傳奴婢見賣於故參判李義直家矣橫被李有珍侵漁乞蒙明覈事也事若冤枉則呈訴營邑何所不可而敢煩天聽俱極猥越考律勘處本事則竝令道臣從公決給義州崔德厚爲其六代祖訔及白元仁等五人與忠顯祠配享七義士乞蒙均施之典事也享配旣有分等且子孫之爲祖先干恩亦有朝家禁令則肆然煩瀆極爲無嚴原情勿施考律勘處海州文瓦伊等延坪漁基還屬島民事也昨秋方七星以此鳴金而臣曹以令道臣從公決給之意覆啓蒙允矣伊時該道査移中有曰漁基卽網漢世傳之物島民初不生意者而年前叛奴方光明方七突輩換名迭出假稱島民屢度煩籲云然則今此文漢等之復爲呼籲誠極巧詐請原情勿施考律重勘允之
정조 24년 · 강
御仁政殿行受誓戒
정조 24년 · 목
前一日夜二更具遠遊冠絳紗袍乘輿出協陽門詣仁政殿月臺降輿陞座宗親文武百官及諸享官入庭行禮訖讀誓文官前吏曹判書金文淳讀誓文刑曹判書趙尙鎭莅之讀訖宗親文武百官及諸享官行禮如儀降座乘輿出仁政門由協陽門還內
정조 24년 · 강
詣璿源殿展拜仍詣宗廟景慕宮展謁
정조 24년 · 목
具翼善冠袞龍袍詣璿源殿展拜出萬安門乘輿出仁政門降輿乘輦出敦化門至太廟洞口降輦乘輿入太廟門降輿入齋室改具冕服詣版位展拜陞詣廟內奉審詣永寧殿展拜陞詣殿內奉審還入齋室改具翼善冠袞龍袍出齋室乘輿出太廟門降輿乘輦由館峴詣景慕宮至觀旂橋降輦乘輦至凝鑾橋命隨駕軍兵及各營出入番軍兵依乾犒饋例分給至宮門外降輦乘輿至齋室門外降輿入齋室改具冕服詣版位展拜陞詣宮內奉審還入齋室改具翼善冠袞龍袍出齋室乘輿出宮門降輿乘輦至觀旂橋降輦乘輦至弘化門外命各邑正朝戶長肅拜於駕前入弘化門至明政門外降輦乘輿入明政門由永淸門還內
정조 24년 · 강
拜判府事李秉模爲領議政
정조 24년 · 목
敎曰判府事李秉模拜領議政卿與諸大臣閣臣禮曹京兆堂上入侍事遣承旨傳諭○敎曰政官牌招開政領議政下批
정조 24년 · 강
召見大臣閣臣禮曹京兆堂上及吏戶兵曹諸堂于便殿領議政李秉模左議政沈煥之右議政李時秀檢校提學鄭民始原任直提學徐鼎修直提學李晩秀原任直閣金勉柱檢校直閣徐榮輔原任直閣金祖淳檢校直閣沈象奎直閣金近淳檢校待敎李存秀禮曹判書徐邁修參判鄭大容判尹金文淳左尹李得濟右尹韓用龜吏曹參判李書九參議李魯春戶曹判書趙鎭寬兵曹判書李在學
정조 24년 · 강
命擇吉日冊元子爲王世子竝行冠禮嘉禮
정조 24년 · 목
予曰今日卽月正元日也曉拜眞殿仍爲展謁廟宮方欲以國家莫大之典禮詢問于卿等而此時鼎席不可不備故俄於宮門外特降元輔重拜之命矣冊儲之禮卽國朝應行之典擧國顒祝之情而況今元子年紀已踰十歲則雖以祖宗朝已行之例言之謂之晩亦可也予所以鄭重至今者蓋出於遲之又久之意亞歲請對之時旣有諭及於卿等者而今曉以前尙未敢決定于心矣祇拜廟宮陟降孔邇周旋出戶之際予心之自然相感不啻若親承躬聆回鑾之後始爲仰稟于慈殿慈宮而今當元朝日吉辰良方欲下敎而所欲詢問于卿等者冠禮嘉禮之與冊禮一時竝行甚好文王世子篇所謂行一物而三善皆得云者雖以齒學一事而言而今此三大典禮之一時竝擧足可以斷章取義且其儀文之約而不煩又合於乾坤易簡之道體大易易簡之理遵禮經三善之訓冠禮嘉禮之竝擧於今年實爲合宜且冠而字之爲其成人而列朝冠禮皆在冊禮之後故冠禮之日例有訓書而今旣與冊禮竝行則以冊書兼訓書亦合禮意而禮旣至重且係創行不可不博詢而行之大臣閣臣禮堂各陳所見領議政李秉模曰泰山磐石之勢萬億斯年之慶自今伊始歡忭蹈舞之忱何以形容仰達而至於一事三善之敎天地簡易之義有以仰爲天下法爲萬世則矣惟聖制禮冠禮冊禮嘉禮之次第竝行臣實莊誦欽頌之不已更何敢容議乎左議政沈煥之曰宗社億萬年無疆之慶肇自今日臣民歡忭八域惟均至於三善之喩簡易之敎承聆以來曷任欽誦求之經而禮無不合以其時則吉無不叶臣無容贊一辭矣右議政李時秀曰當此三元吉日伏承筵敎宗社億萬年無疆之基自今伊始臣等蹈舞歡祝之誠實無以言語形容盛典之遲待今日禮節之幷行一時俱出弘遠之聖模臣實欽仰之不暇矣檢校提學鄭民始曰當此新元輿情之顒望益切今伏承下敎誠不勝歡欣鼓舞之忱慶禮之合行臣素昧禮意未知於經法如何而卽今事勢合行便當而在國家慶禮尤爲大備矣原任直提學徐鼎修曰中外顒望之中承此下敎歡欣慶忭何可容達而慶禮之合慶竝行尤好矣直提學李晩秀曰今日下敎乃是八域臣民顒祝之盛禮歡忭之忱誠不勝萬萬至於儀節之幷擧僉議詢同臣無容他議矣原任直閣金勉柱曰群情顒望逢新益切冊命已成蹈忭曷勝下詢合行之禮僉議詢同臣無容更達矣檢校直閣徐榮輔曰臣民顒祝之餘成命載下歡忭惟均慶禮合行禮意至重臣豈有他見乎原任直閣金祖淳曰擧國顒祝之餘伏承成命誠不勝歡忭鼓舞之忱慶禮之合行雖是國朝初有之典而允合於三善簡易之義臣無容更議矣檢校直閣沈象奎曰成命旣降縟儀將擧歡忭鼓舞大小惟均而至於慶禮之合行尤叶於顒俟之情臣無容更議矣直閣金近淳曰今此成命出於擧國顒祝之餘誠不勝萬萬歡忭而至於慶禮之合行尤協輿望臣豈有他見乎檢校待敎李存秀曰成命之下臣不勝歡忭而至於慶禮之合行允叶群情臣何敢有他見乎禮曹判書徐邁修曰月正元日爰定莫大之禮於廟宮展拜之餘以臣等顒祝之情承此下敎直欲起舞於筵前而第伏念冊儲冠禮均是無疆之慶今日行一慶禮明日行一慶禮次第涓吉各備儀文恐似尤好矣禮曹參判鄭大容曰冊儲盛禮群情之顒祝日深一日而今伏承擇吉之筵敎誠不勝萬萬歡忭至於儀文大節臣不敢與論而冊禮誕擧之後應行慶禮之次第幷行非但八域胥歡聖敎中易簡二字可卜億萬年悠久無疆之基業如臣諛見攢賀而已更何容措辭仰達乎予曰事係至重當召問二品以上而亦以易簡之意雖不爲之登筵諸承旨亦陳所見行都承旨李冕膺曰八域臣民延頸顒望之餘承此下敎歡忭鼓舞之忱何可勝達而至於慶禮之合行尤叶群情矣左副承旨鄭尙愚曰中外臣民顒祝盛禮之餘成命誕降伏不勝歡欣慶賀而至於慶禮之合行僉議詢同臣無容更達矣右副承旨徐有聞曰月正元吉承此下敎此實宗社萬億年無疆之福而慶禮合行尤切歡欣之忱矣予曰僉議無異辭是之謂大同此正洪範所謂身其康彊子孫其逢吉者也卽當下傳敎應行諸節仍爲稟定○敎曰月正元日祗拜廟殿宮親告元子冊儲冠禮與嘉禮之由令禮曹擇吉日
정조 24년 · 강
命設王世子冠禮冊儲都監禮成後稱嘉禮都監
정조 24년 · 목
領議政李秉模啓言王世子冠禮冊禮嘉禮皆當次第擧行矣冠禮則曾無設都監之例而冠禮冊禮旣在同時都監稱號宜有稟定故敢達矣予曰冠禮後受冊次第然矣今番則稱號當以冠禮冊儲都監爲之而冠禮後則稱以嘉禮都監之意分付又啓言都監都提調以下請令吏曹差出從之
정조 24년 · 강
命世子師傅賓客春桂坊開政差出
정조 24년 · 목
領議政李秉模啓言世子宮師傅賓客春桂坊皆當開政擧行請政官卽爲牌招從之
정조 24년 · 강
遞吏曹判書徐龍輔以金文淳代之前望也
정조 24년 · 목
領議政李秉模啓言吏曹多有擧行之事請在外判堂今姑許遞從之○敎曰吏曹判書前望單子入之待下批牌招開政先入侍後謝恩
정조 24년 · 강
擢李晩秀爲正卿
정조 24년 · 목
領議政李秉模啓言正卿近來乏人請行大司成李晩秀正卿陞擢從之
정조 24년 · 강
命以文臣堂上正三品差出司饔副提調
정조 24년 · 목
領議政李秉模啓言司饔副提調今當差出而宗親中無以排擬云以文臣堂上正三品差出之意請分付銓曹從之
정조 24년 · 강
命兼輔德以僚屬中堂上正三品差出
정조 24년 · 목
領議政李秉模啓言春坊諸窠中兼輔德一窠往在先朝下詢堂上窠定式故相臣徐志修等引世宗朝尹祥以堂上兼帶之例仰對卽蒙允許矣僚屬中有堂上諸人今日政兼輔德依此例以堂上正三品差出似好故敢達矣從之
정조 24년 · 목
領議政李秉模啓言漢城右尹韓用龜出疆在近詞訟劇務自多相妨請本職今姑許遞從之
정조 24년 · 강
命贊善以二品中通融備擬
정조 24년 · 목
吏曹判書金文淳啓言贊善本是堂上三品職旣帶之後雖至從一品亦爲仍帶見今當品中無可擬之人請二品中通融備擬從之
정조 24년 · 강
遞戶曹判書趙鎭寬以李在學代之
정조 24년 · 목
敎曰戶曹判書趙鎭寬許遞兵曹判書李在學除授牌招察任
정조 24년 · 강
以洪良浩爲大提學前望也
정조 24년 · 목
敎曰大提學前望單子入之
정조 24년 · 강
遞尙衣提調徐龍輔以鄭民始代之前望也
정조 24년 · 목
敎曰在外尙衣提調許遞前望單子入之
정조 24년 · 강
遞司僕提調徐龍輔
정조 24년 · 목
敎曰在外司僕提調許遞今日政差出
정조 24년 · 강
以徐邁修爲判尹李集斗爲右尹竝前望也
정조 24년 · 목
敎曰判尹前望單子入之待下批牌招察任又敎曰漢城右尹前望單子入之待下批牌招察任
정조 24년 · 강
有政吏曹判書金文淳參判李書九兵曹判書李在學進
정조 24년 · 목
以李秉模爲世子師沈煥之爲世子傅李秉模爲王世子冠禮冊儲都監都提調洪良浩洪檍李晩秀爲提調李靖模權行彦趙廷鉉李舒永趙祥逵徐應輔爲郞廳洪良浩爲左賓客副望李秉鼎末望李祖源鄭民始爲右賓客副望金載瓚末望李義弼徐龍輔爲左副賓客副望趙鎭寬末望李書九李晩秀爲右副賓客首望黃昇源末望南公轍宋煥箕爲贊善副望李城輔金祖淳爲兼輔德副望李魯春末望金羲淳申絢爲輔德副望尹序東末望朴崙壽朴吉源爲弼善副望金銑末望南履翼朴鍾淳爲兼弼善副望閔命爀末望韓致應金㙆爲文學副望申淑末望張錫胤李寅采爲司書副望宋知濂末望李基慶趙得永爲兼文學副望金履喬末望朴宗京金近淳爲兼司書副望趙萬元末望曺錫中洪命周爲說書副望李弘謙末望呂東植李存秀爲兼說書副望洪奭周末望金啓溫宋稚圭爲諮議李晩秀爲禮曹判書鄭民始爲司僕提調金祖淳鄭尙愚李魯春尹光普爲司饔副提調吳翰源爲相禮宋稚圭爲經筵官書筵官○敎曰師傅之爲講院賓客於例可以遵倣贊善雖已點下山林諭善亦以實贊善單付啓下懷德贊善則資高以兼贊善亦爲下批文蔭僚屬皆移拜講院衛司而其中堂上僚屬鄭日煥以予胄筵挾冊之人今爲僚屬豈可使之仍其品還鄕戶曹參判除授待開門牌招察任○以李城輔爲贊善宋煥箕爲兼贊善趙鎭寬爲兵曹判書鎭寬新通也宋時淵爲左翊衛申大羽爲右翊衛尹應鉉爲左司禦成肯柱爲右司禦兪漢雋爲左翊贊柳尋春爲右翊贊李采爲左衛率朴宗羽爲右衛率宋欽詩爲左副率徐有敎爲右副率南周獻爲左洗馬吳熙常爲右洗馬○敎曰洗馬二窠一則朱書薦一則文淸孫雖已點下而其外又有朱書薦兩人入擬者新除者陞付侍直後更擬洗馬望筒入之事分付○以南周獻吳熙常爲侍直金日柱李東允尹斗基金會淵爲洗馬○敎曰副率宋欽詩徐有敎念先正與文淸雖點下旣以經書朱書使之薦擧則挾冊之任當從此薦始兩副率仍任前職洗馬新除二人單付又點者二人一則薦中人一則常知不下於薦中人者令銓堂以此知悉○以金日柱尹斗基爲副率
정조 24년 · 강
命新除春桂坊皆於都監堂上會同日肅拜
정조 24년 · 목
敎曰今日政新拜春桂坊僚屬皆於都監堂上會同日肅拜其間則諭善僚屬之職名亦合於仍察以此分付
정조 24년 · 강
命以二月初二日午時行王世子冊禮同日卯時行冠禮
정조 24년 · 목
禮曹判書李晩秀啓言王世子冊儲冠禮令禮曹擇吉日事命下矣以何日推擇乎敎以以二月擇吉○禮曹啓言王世子冊儲冠禮令禮曹擇吉日事命下矣卽令日官池景喆推擇則冊禮吉日來二月初二日午時冠禮吉日同日卯時冊禮吉日同月二十八日午時冠禮吉日同日辰時爲吉云以何日定行乎敎以來二月初二日爲之
정조 24년 · 강
命王世子定字吉日啓下後時原任大臣政府東西壁館閣堂上六曹參判以上會議
정조 24년 · 목
禮曹判曹李晩秀啓言王世子定字吉日當爲推擇以入矣待啓下後臨時時原任大臣政府東西壁館閣堂上六曹參判以上請令政院命招會議從之
정조 24년 · 강
命王世子冊禮冠禮時社稷宗廟永寧殿景慕宮告由祭官以一品磨鍊
정조 24년 · 목
禮曹判書李晩秀啓言冊禮冠禮時社稷宗廟永寧殿景慕宮當爲前期告由而祭官則依例以一品磨鍊乎從之
정조 24년 · 강
命王世子冊禮時大殿箋文外各殿宮箋文大殿以下方物物膳勿爲磨鍊
정조 24년 · 목
禮曹判書李晩秀啓言冊禮翌日百官陳賀京外封箋當依例擧行而大殿王大妃殿惠慶宮中宮殿箋文方物物膳及世子宮方物物膳一體封進之意請知委於八道四都敎以凡事皆欲節省不敢一毫張大況古例可據實爲仰述之端大殿箋文外各殿宮箋文大殿以下方物物膳勿爲磨鍊而亦何必翌日爲之當日亦可至於臨殿亦當臨時有下敎矣
정조 24년 · 강
命王世子冊禮冠禮時京外賀箋同爲頭辭而只於大殿爲之
정조 24년 · 목
禮曹判書李晩秀啓言冠禮後亦有百官陳賀京外封箋而今番則冊禮冠禮同日擧行何以爲之乎敎以昔在先朝敎以不敢張大嘉禮後猶不臨殿受賀以予今日之心卽先朝爲小子之聖心也頭辭自當同爲而只於大殿爲之
정조 24년 · 강
命世子宮供上及各道封進物膳朔膳冊禮後更待下敎爲之
정조 24년 · 목
禮曹判書李晩秀啓言三元叶吉萬祿攸同惟我王世子冊禮之命誕宣於是日此實東方萬億年之基臣民蹈舞曷有其極凡諸擧行之節自有定制而至若供上物種尤宜自今爲始請以此分付各該司從之敎以凡事皆欲從約予亦於先朝有似此省約之例今日則封進待冊禮後爲之又啓言世子宮供上待冊禮後擧行事命下矣各道封進新産物膳及朔膳何以爲之乎敎以亦爲待冊禮更待下敎封進而昔在先朝亦有權除之敎予當仰述以此知悉分付
정조 24년 · 강
命十三歲十二歲十一歲十歲處子禁婚
정조 24년 · 목
禮曹判書李晩秀啓言王世子嘉禮吉日待揀擇當爲推擇以入而十三歲十二歲十一歲十歲處子禁婚事命下矣請以此意分付京外而許婚各條別單書入敎以當下敎於明日入侍之時矣應捧者先爲捧單
정조 24년 · 강
命尙衣院郞廳以他司相換
정조 24년 · 목
尙衣提調鄭民始啓言慶禮已定本院多有擧行之事而郞廳或年老或生疏請令該曹他司相換從之
정조 24년 · 강
命遣吏郞摘奸諸執事淸齋與否
정조 24년 · 목
宗廟春享及山川祭在再明也
정조 24년 · 강
下勸農綸音于八道四都
정조 24년 · 목
敎曰今於月正元朝祗拜太室仰念我列聖朝元元本本之盛德大業重我民天詒我太平穆然如見先王之熙際大抵紀農協功其原在上而授時與咨牧以至命我庤乃之詠詩書可按況基命萬億年鞏我邦本其始自今受福降康綏我數千里民生其始自今農夫之慶卽邦國之慶農必有勸董用厥功惟在方伯居留之臣所對颺用副此日宣綸之意事下諭于八道道臣四都留守
정조 24년 · 목
敎曰原任內閣提學左議政今年七十一歲貞敬夫人亦爲七十一歲應式外衣資紬綿加送於內外令閣屬官存問原任內閣直提學金領府事今年爲七十二歲饌外米肉令該道拔例優數輸送仍令地方官存問狀聞事下諭道臣宗親安春君年七十三郡夫人姜氏年亦過七十鶴林君內外之年亦過八十竝令加送衣資食物仍令曹郞存問奉朝賀李命植今年八十一歲加送歲饌仍令知申存問後明日入侍回奏行上護軍洪檍明年爲八十與大提學洪良浩加給歲饌前判書金翊休內外偕老而筋力康旺兩子在宰列從班又一子在上舍如許福力爲朝廷吉祥衣資食物輸送知事尹師國亦爲偕老前知敦寧洪應辰年過九耋前同知金履復卽亦舊僚年過八十前同知洪絲浩以今年回榜之老人內外年過八十七十與過九耋知事洪緯浩加送米肉京兆郞存問草記其餘文武卿宰過七十偕老人依近年例加給米肉事分付○敎曰故判書趙曮夫人貞夫人洪氏有子過六旬之正卿而老人精力勝於重臣奇喜奇喜衣資輸送郞官存問故領相李宗城夫人沈氏故左相李性源夫人申氏歲饌加送曹郞存問故判書李敏輔妻徐氏歲饌亦爲加送故參判李鎭翼妻金氏故大司諫李普觀妻崔氏歲饌加送後存問
정조 24년 · 강
遞刑曹參判尹行元以尹長烈代之前望也
정조 24년 · 목
敎曰未肅拜參判許遞前望單子入之
정조 24년 · 강
敦諭贊善宋煥箕
정조 24년 · 목
敎曰卿之幡然日勞跂予而史官反命槪聞遐心莫回顧予勉卿而膺之卿果認予以例召例諭而然乎新選兩坊諸僚姑未出肅就直兼爲須卿來儀見今吉日在邇卿之膺命摟指而待之以卿延頸之誠豈竢駕屨況予所召之禮卽先王之禮也卿所叨之職卽先正之職也天棐忱辭其考我民予不于前寧人圖功而攸修卿不于昔先祖詒謀而明徵則其可曰聰聽祖考之彝訓乎到今不須多誥躬以迎之欲講于旄之故事先將此意遣亞卿往宣于宋贊善與之偕來造朝日子先卽狀聞仍敎曰敦諭亞卿工曹參判進去
정조 24년 · 강
遞工曹參判徐榮輔以李翊模代之前望也
정조 24년 · 목
敎以閣番相妨檢校直閣徐榮輔本職許遞前望單子入之待下批牌招察任
정조 24년 · 강
贊善李城輔從縣道陳疏辭職賜批
정조 24년 · 목
疏略曰竊伏念睿學成就專在書筵而臣之所叨職名又是在昔盛際爲儒賢創之之極選也古之宿德峻望居在近郊而國有慶禮之時亦多逡巡而不敢進如臣之千萬無似不宜濫叨匪據屑屑往來卽一世之公議也又復貪榮要寵有命輒膺貽辱朝廷取笑士林則豈不有違於我殿下陶鎔作成之至意哉然臣之前後所被天地之恩聖聰如或記念則螻蟻衷曲庶幾俯燭矣玆當邦慶鼎至之日又承如此恩綸若無大段情病而不思蠢動則是無一分人理也無一分臣道也爲臣子而負此重戾將何以自立於天壤間哉實欲��蹶奔趨以參大禮而風漸宿症近益沈痼重添關格兩朔彌留以此病狀末由承膺違慢之辜恭俟嚴章伏乞亟遞臣職仍治臣罪批以兼贊善敦諭才宣於史官之回而卿之巽牘又上諒予陸陸不足以致賢者予固自反而靦也雖卿不肯顧予當胄筵初開之日筮場駒之詠而賁銅龍之儀以情以禮以義以誠恐不待予言而出也山林去就固非人人所可蠡測而予曰當來矣卿大夫曰當來矣凡厥庶民蚩蚩亦曰當來矣是謂大同可進則進躬迎二字予於卿亦云不審卿何以處之卿須卽日登程用副如渴之望仍敎曰此批答承旨傳諭期於偕來先以造朝日子卽爲登聞○政院啓言贊善李城輔處上疏批答承旨傳諭事命下矣何承旨進去乎敎以兼贊善雖是正卿此儒賢則亞卿之致傳諭以承旨使之進去矣更思春曹佐貳比近侍愈勝以禮曹參議卽爲進去事分付
정조 24년 · 강
遞禮曹參議李鼎德以李魯春代之前望也
정조 24년 · 목
敎曰在外禮曹參議許遞前望單子入之待下批牌招察任
정조 24년 · 강
召見檢校提學鄭民始檢校直提學李晩秀原任直閣金祖淳于便殿
정조 24년 · 목
民始奉進冠禮時所用冠笏諸具予覽訖敎曰今番慶禮之不欲張大一則體先朝省約之意也一則寓小子孺慕之懷也以予異於人之情事當此時行禮將何以若例臨殿宣冊而受賀乎況昔世宗大王實基我東方太平萬世之業而若稽授受之際大寶猶不親傳重熙累洽坐享昇平莫如我顯廟盛際而顯廟冊儲也賀儀猶且權停此豈非予小子所當仰述處乎先朝於予小子眷愛之意靡不用極而凡係儀文間事一從省約蓋其祈永命享多福之本亶在是今番命賓傳冊之節皆不親臨陳賀亦以權停爲之而雖至儀章凡事皆約之又約切勿有一毫侈大之意卿等須宜體悉也又敎曰予之冠禮時有所用蜜花纓子制樣雖小蓋取其儉而慈宮親自封置今番亦欲用矣仍頒示諸臣使之奉玩
정조 24년 · 강
以徐邁修爲分內醫院提調口傳也
정조 24년 · 강
藥房三啓請寢景慕宮經宿之命賜批不許
정조 24년 · 목
藥房口傳啓言臣等於園寢展拜之時伏覩我殿下聖慕無涯明發崇朝任情過度不顧玉體之受損伊時憂遑罔措之狀尙覺焦心而回鑾曾未數日又有閟宮經宿之命此時孝思尤當萬倍臣等之所萬萬悶迫者不但在於雪後寒宵移次齋殿之爲有妨於節宣也區區下忱實難按住玆敢冒昩齊籲伏乞亟寢經宿之命明日行禮仍卽還宮千萬顒祝批以退去又啓言臣等冒控微誠顒俟兪音伏奉批旨有退去之命臣等尤不勝萬萬焦悶之至以無窮之聖慕當陡緊之寒威齋殿徹宵受損必多群情雖不足恤豈不仰體我殿宮惟憂之念乎憂迫之極敢此申籲伏乞展拜之命退以明日千萬懇祝批以退去又啓言明日行禮卽我聖上不匱之孝思臣等雖急於保護何敢屢煩瀆擾而竊伏念展拜與親享有異雖不經宿伸慕則同何必仰貽殿宮之念俯違群下之情當此雪寒徹宵齋殿乎再啓雖徹一兪終靳焦迫之至更此仰籲伏乞少回聖衷展拜之命退以明日千萬至祝批以轎前入侍宜矣
정조 24년 · 강
應敎金近淳副應敎尹序東校理張至冕副校理趙得永金履載副修撰金熙周洪樂安等聯箚請景慕宮動駕退行於明日賜批
정조 24년 · 목
聯箚略曰今玆閟宮經宿之命孰不仰體聖念而第伏念日昨園幸之時聖孝之拚慕無涯乃至於任情過節伊時群情已不勝萬萬焦迫而回鑾不過數日雪寒去益斗緊移蹕勞動經宵齋殿玉體之受損尤當如何伏乞亟寢成命退行於明日仍爲當日回蹕俾軫保嗇之方千萬至祝批以明日何日先一日留宿齋殿過明日欲於再明日還宮以爲一分伸誠展慕之道而雪寒若此所以只令入直人從往者也
정조 24년 · 강
兵曹判書趙鎭寬疏陳母病辭職批令次堂別侍衛命世子冠禮冊禮時社稷宗廟永寧殿告由祭以二十五日爲之景慕宮用朔望親祭時乙卯年例
정조 24년 · 목
禮曹啓言今此王世子冠禮冊禮時社稷宗廟永寧殿景慕宮告由祭吉日令日官推擇則今正月二十五日爲吉云請以此日設行敎以依此施行而景慕宮告由當親行而日子待下敎儀節則親享例用大享例而今番用朔望親祭時乙卯年已行之例爲之
정조 24년 · 강
命今日隨駕御將爲之軍校皆以入直擧行
정조 24년 · 목
敎以今日隨駕御營大將爲之軍兵皆依筵敎爲之出番軍校雖一名待令致有現發則該將臣重勘
정조 24년 · 강
詣景慕宮展拜經宿于齋室
정조 24년 · 목
具翼善冠袞龍袍乘輿出永淸門明政門弘化門入逌瞻門至宮門外降輿就版位展拜陞詣宮內奉審入齋室
정조 24년 · 강
命百歲老人及歲首應資老人之見漏者加資仍飭此後歲饌公事到院後該房以應資別單相準啓稟亦令該曹更考
정조 24년 · 목
承旨李益運啓言謹依下敎取考各道歲首應資老人啓本與歲饌成冊則長興尹德夏則以昨年八十九歲入於應資秩龍潭金世萬則以昨年九十九歲只入於歲饌成冊而不入於應資秩事甚斑駁令該曹關問委折一體加資似好故仰達矣敎以爲先加資口傳下批成送有旨俾卽傳致益運曰甲寅推恩時準百歲老人無論士庶直超崇政假以樞啣使之追榮仍令定式而諸道擧行率多參差當年準百歲人則依例啓聞加資而旣過百歲則雖至百四五歲諉以過時仍不擧論尙在於嘉善資憲之階雖以今年歲饌成冊見之過百歲者西北湖南三道合爲十六人之多有違當初定式之意請亦令該曹關問該道使之詳査報來後一體下批恐合事宜故仰達矣敎以老人之事何可遲滯依定式加資口傳下批成送有旨於道臣使卽頒給此後此等年歲若或見漏於應資道守臣難免其責令該曹嚴飭又敎以百歲老人與其餘老人之應爲加資者致此見漏所謂該曹該道一未致察今因詢問始爲査出豈不有關國綱乎此後歲饌公事來到後與應資別單該房相準啓稟亦令該曹更考若或更如今番之不察則論理草記以此傳敎書付院壁
정조 24년 · 목
備邊司啓言卽見總戎使申大謙水原留守徐有隣江華留守洪明浩開城留守金勉柱廣州留守金思穆統禦使李文爀永宗防禦使李周爀江原監司南公轍統制使任嵂慶尙左兵使李普漢右兵使李栢然全羅兵使沈鑏忠淸兵使鄭忠達平安兵使李儒敬黃海兵使鄭學畊南兵使崔景岳北兵使李潤謙春操取稟狀啓則以爲今春水陸操合操巡操城操面操長樂衛合操及巡歷巡點未行操處官鎭門聚點何以爲之事請令廟堂稟旨分付勸別武都試依例設行爲辭矣昨年年事雖曰稍登三南則民力未蘇京畿兩西則勅行及使行連續水陸操合操巡操城操面操及巡歷巡點竝停止關東北關兩道使之設行勸別武都試亦令擧行而京畿兩西官鎭門聚點亦妨民事一體置之其他停操及未行操處官鎭門聚點依例擧行三南堤洑修築處之除其坐作仍行聚點於役處不害爲簡便之道請依昨秋例爲之之意分付允之敎以北關關東亦爲停操
정조 24년 · 강
命兩湖堤堰摘奸邑中羅州等五倅特賜內下弓咸平等四倅不勤形止令道臣査聞
정조 24년 · 목
備邊司啓言昨年諸道堤堰防洑修築形止發遣備郞先就兩湖抽栍摘奸矣取見其手本則洪州合德堤築旣完實疏亦深廣順天則新築兩洑而蒙利田畓合爲七百餘石落羅州則堤堰疏築可爲一道之最和順則當年蒙利比前倍穫而如金堤咸平茂長扶安舒川等邑最多不勤其外務安萬頃礪山全州南原谷城南平靈光興德古阜高敞臨陂咸悅龍安保寧韓山林川平澤牙山禮山藍浦庇仁鴻山扶餘公州天安稷山等邑別無優劣之可言堤堰申飭何歲無之而至於昨年非比常例且以歲以爲課之意申明曉飭則羅州牧使任焴順天前府使李東植和順縣監朴右源洪州前牧使金履鎬之殫心擧行可期實效者雖甚嘉尙金堤等五邑之最爲不勤誠極可駭數遞之弊有不可顧各該守令所當竝請拿問繩以重律而東作不遠且念使罪或勝於使功爲先使之戴罪察任以爲更考今年擧行而處之大抵憚目前之勞忘日後之逸民之常情而蓋聞堤堰之政五年用力可食十年之效是則服五年之勞享十年之逸其在愛之能勿勞之義豈可試之一年而止乎雖然事有緩急役有緊歇必擇其各其境內最要之處專意致力然後其餘等棄之地亦可商度漸治而觀於摘奸手本則爲遮耳目泛治無實者間多有之如此則雖年年疏築安有成效乎非不知摘奸之亦有其弊而今年秋成後又不可不另行紏察以懲終始不勤之守令分付三南道臣依昨年例春秋堤堰洑修築及新作洑處枚報本司以爲憑處之地雖以三南之最多堤堰有此別飭之請而外此諸道亦不可不以時摘奸請一體嚴飭允之敎以凡事旣發令則當責永久遵行之實效況以農政綸音申諭懇摯其中疏堰貯水卽勸飭中一事所謂備郞摘奸手本之曰勤曰慢固不足取信而亦必不至於太相反羅州等五倅先給內下弓一張其中有罪名者弓代蕩滌敍用至於金堤等五倅之不勤誠可駭金堤赴任屬耳勿論咸平縣監申漵茂長縣監李儒修扶安縣監趙萬元舒川郡守李儒燁等不勤形止令道臣另査果如手本與否分等區別狀聞則當有處分以此嚴飭來頭勸飭惟在道伯道有道伯不能悉心擧行其可乎
정조 24년 · 강
備局以支勅時三道列邑廚傳等事裁減形止啓
정조 24년 · 목
備邊司啓言頃因黃海監司朴基正狀啓儐使道臣外三道列邑支供之類廟堂關問除減事命下矣依下敎關問京畿兩西矣三道所報今纔齊到而京畿則遠接使伴送使問禮官問安中使別問安使迎慰等使及譯官小通事之不得不自各邑支供者外如道內守令之借啣進去者亦皆私持馬自持飯人馬數爻極其簡略海西則今番別加裁減人夫減爲十六員名驛刷馬減爲十五匹道臣一行又爲自持飯則更無存減之可論關西則定例所載中不得不應備人員外竝爲除減支供亦無過數器爲辭而除減之數雖不懸錄以成冊所載之數按閱則果無更加除減者竝爲依此施行勅行下去時照此爲例之意分付自本道所減之數使之追後枚報如可仍減則請永爲除減仍爲釐正於定例允之
정조 24년 · 강
命頒詔時賜緞謝恩以無方物擧行進賀方物入送緣由咨順付於今番使行
정조 24년 · 목
承文院啓言勅使禮物俟該國遇有喜慶事件敬遵高宗純皇帝諭旨辦理事上諭咨一道頒詔時賜緞知委咨一道通官差送咨一道自禮部出來矣上諭咨則以承領之意撰出回咨順付於今番使行旣有賜緞則不可無謝恩以無方物一起擧行而進賀方物入送緣由咨文依近例請令文任撰出同爲順付之意分付該曹該院允之
정조 24년 · 강
判下兵曹迎勅動駕時軍兵磨鍊草記
정조 24년 · 목
兵曹啓言今此迎勅動駕時隨駕軍兵及慕華館環衛軍兵當爲磨鍊而取考謄錄則在前訓局軍兵全數隨駕禁御兩營軍兵慕華館環衛而待標信罷陣昨春壯勇營馬軍二哨鄕軍三哨先廂尾局作行訓局步軍七哨馬兵五哨隨駕三營及龍虎營總戎廳餘軍禁衛大將都領先詣慕華館列立環衛禁軍連以入直外全數磨鍊留營留陣斥候伏兵置之今番則何營軍兵隨駕何營軍兵留陣禁軍及馬步軍以幾番幾哨磨鍊餘軍留營何以爲之乎敎以壯營馬軍二哨步軍六哨爲先廂訓局馬軍五哨禁御騎士各一番步軍八哨亦爲先廂御將率鄕軍二哨爲後廂其餘各營軍禁將都領環衛於郊館禁軍則全數侍衛留營留陣斥候伏兵置之
정조 24년 · 강
命迎勅時各處把守依例擧行
정조 24년 · 목
兵曹啓言在前迎勅時三營入直馬軍各留二名除出殿門及進善門把守扈衛軍官六十人及標下軍別將與所任軍官率領各門分把道路左右屛門把卒除器械排立嚴禁雜人而本曹及三營別定校卒另加申飭矣請今亦依此擧行允之
정조 24년 · 강
命勅行時傳語軍令禁營擧行
정조 24년 · 목
兵曹啓言在前勅使傳語軍一百名習儀時四十名例以禁御兩營鄕軍輪回磨鍊矣今番則禁衛營爲當次而鄕軍停番請令御營廳擧行敎以令禁衛營擧行
정조 24년 · 강
推承旨鄭尙愚
정조 24년 · 목
兵曹啓言在前迎勅動駕時先廂馬軍京營庫前路落後先爲稟旨罷送昨春則先爲進陣於闕門外信地除標信罷送矣請今亦依此磨鍊敎以此草記豈當乎捧納承旨推考
정조 24년 · 강
命迎勅習儀時挾輦軍以二百名擧行
정조 24년 · 목
兵曹啓言在前迎勅習儀時挾輦軍四十名禁軍入直外全數磨鍊前後廂軍兵三百名或二百名擧行而昨春則以三百名爲之矣今番則何以爲之乎敎以二百名爲之
정조 24년 · 강
勘時囚罪人李夢龍
정조 24년 · 목
義禁府啓言時囚罪人李夢龍杖一百收贖告身盡行追奪杆城郡徒三年定配允之敎以如有功議各減一等定配收贖
정조 24년 · 강
命環衛軍及陣上標下軍以入直軍替代
정조 24년 · 목
敎以夜漏將半環衛軍兵之露處經宿可悶弘化門入直軍三十名爲挾輦軍御營廳新營入直堂上將官率領替代集春營東營軍各四十名御營新營軍三十名亦爲替代禁軍二十人替代而陣上標下軍依此例替代事分付御將
정조 24년 · 목
具翼善冠袞龍袍出齋室詣版位行禮陞詣宮內奉審訖還入齋室
정조 24년 · 강
進御正氣散蘇合元
정조 24년 · 목
敎以進御藿香正氣散本方中加便香附一錢五分檳楖靑皮各一錢鬱金五分一貼煎入又敎以進御童便調蘇合元三丸入之又敎以童便調蘇合元三丸更爲入之
정조 24년 · 목
藥房口傳啓言臣等俄於展拜時伏見聖候之大段添損連進蘇合元正氣散下情萬萬焦迫詣閤齊籲乞許臣等率諸御醫入侍詳察聖候議定繼進之劑批以待少間當見之矣○政院啓言諸承旨衷情萬萬焦迫來詣閤外請對矣批以退去又啓言時原任閣臣爲承候請對矣批以退去又啓言諸大臣爲承候請對矣批以待氣稍降當引見矣又啓言諸玉堂有稟達事請對矣批以退去又啓言諸承旨下情轉益焦迫更爲求對矣批以退去又啓言時原任閣臣雖伏奉退去之命而衷情轉益焦迫不可一刻按住更爲請對矣批以退去又啓言諸大臣雖伏奉待氣稍降引見之命而日勢向晩不勝焦迫更爲請對矣批以姑待之又啓言諸玉堂雖伏承退去之命而衷情轉益焦迫更爲求對矣批以退去又啓言藥房三提調持湯劑來待矣批以湯劑入之又啓言諸大臣諸閣臣諸承旨諸玉堂隨藥房諸臣入來齋殿之庭冒死求對矣批以退去又啓言諸大臣衷情轉益焦迫率二品以上更爲來伏齋殿之庭冒萬死求對矣批以退去
정조 24년 · 강
大臣率百官庭籲賜批
정조 24년 · 목
領議政李秉模左議政沈煥之右議政李時秀等庭請啓言殿下今日之聖慕臣等亦非木石豈敢不仰體而聖候諸節萬萬焦迫湯劑連進尙未承回鑾之命臣等庭籲安得少緩乎情急者言不暇長伏乞亟下還宮之敎批以卿等退俟之則當引接矣庭請再啓以爲臣等冒罪庭籲顒俟回鑾之命及奉批旨以卿等退俟之則當引接爲敎臣等之請對只俟回鑾之命而已雖不借方寸之地回鑾有命則臣等不期退而自退伏乞亟降回鑾之命批以來此時從衛省略予意可知則如此風寒卿等之久坐冷地非省衛來此之意卽爲退去則當勉屈初志欲爲還宮如是下敎而又何可相持姑先退待
정조 24년 · 목
具翼善冠袞龍袍出齋室乘輿出日瞻門乘轎入弘化門明政門由永淸門還內
정조 24년 · 목
政院啓言藥房三提調爲承候請對矣批以還內之後又何留在閣外乎卽爲退去又啓言諸大臣爲承候請對矣批以藥院之批言之卽爲退去又啓言時原任閣臣爲承候請對矣批以今旣還內欲爲休憩卿等退去
정조 24년 · 목
敎以進御加味正氣散一貼依前方更爲煎入又敎以進御加味正氣散前方中靑皮減五分去鬱金加貝母一錢一貼更爲煎入○藥房口傳啓言臣等於萬萬焦遑之際何幸勉循群情淸蹕已回而當此聖候靜攝之時議定繼進湯劑不容少緩乞許臣等率諸御醫入侍詳察聖候議定繼進之劑批以正氣散一貼更爲煎入後卿等退去又啓言臣等卽伏聞入侍醫官之言聖候諸節比朝無減繼以有正氣散一貼更爲加減以入之命今方煎入而日勢已至向晩膈候猶未差勝此時承候不容少緩乞命臣等率諸御醫入侍詳察聖候議定繼進湯劑仍許臣等與諸醫入直本院以爲隨時診察監煎之地批以今夜若穩攝自可降氣切勿直宿宜矣
정조 24년 · 강
兼贊善宋煥箕疏辭新命賜批
정조 24년 · 목
疏略曰臣猥被贊善新命至有敦諭繼降揆以分願亟當趨簉而第自古輔養儲貳之道甚重且備妙選英僚必求得一世之有德業學術者以畀其責至於贊善之職在宮僚實爲極選處是任者亦皆名臣碩德而臣之先祖臣時烈及先正臣宋浚吉最久於此其職責之重斯可見矣今乃以如臣懵陋癃醜之人苟然充位責以專贊胄敎烏在乎聖朝愼簡之意也臣之濫叨師傅累年虛帶終未效一半分輔翼之責者固已悚恧靡極而今於新命之下不復揣量冒昧承膺則人之譏笑有不暇論而一身廉隅亦自壞了豈不爲淸朝差辱哉乞寢成命改授其人仍將本兼諸職竝賜鐫遞批以昨日敦召之前卿言諒或如此予旣曰躬迎云東岡之志庶幾挽之雖自孟子以後如就見者莫余云覯適館之詩予所嘗誦卿須體予敷心之諭卽起登途仍敎曰此批答傳于偕來宰臣同傳
정조 24년 · 강
命善山府使朴命燮罷黜道啓還下送
정조 24년 · 목
慶尙監司申耆以善山府使朴命燮不待許由擅離上京爲先罷黜事馳啓敎以訟民嚴治云則爲官長者豈可以此引義決遞乎狀啓還下送使之明日下送草記
정조 24년 · 강
園幸時廣州府隨駕校卒射放得中人施賞
정조 24년 · 목
廣州留守金思穆狀啓以爲謹依壯勇營關文隨駕本府前排及執事等試射放後得中人姓名後錄馳啓○前排次知敎鍊官柳時謙等二人柳葉箭貫一中邊一中各弓矢一部巡令手陰順伊鳥銃貫一中邊一中牢子鄭唜之等四名邊二中各木布一疋巡令手金者斤福等五名貫一中盧同山等六名邊一中各木一疋依此施賞事回諭
정조 24년 · 강
命園幸隨駕十一次廣州吏沈殷得帖加
정조 24년 · 목
廣州留守金思穆狀啓以爲謹依壯勇營關文本府各年隨駕校吏中十次以上者詳細考準則只有書吏一人故後錄馳啓其餘校吏則修成冊移送京畿監營○書吏沈殷得自庚戌至庚申合十一次敎以帖加成給下批後成送有旨
정조 24년 · 강
命今番迎勅時頂香盆除之
정조 24년 · 목
禮曹啓言今此勅使出來時京外結綵旣以除之頂香盆亦當一體除之請以此分付允之
정조 24년 · 강
迎接都監以迎勅習儀明日設行啓
정조 24년 · 목
茶禮廳郞廳以都提調檢擧提調意啓言今月二十二日仁政殿迎勅茶禮習儀後西宴廳茶禮習儀仍爲設行於館所
정조 24년 · 목
僚屬鄭日煥柳尋春入參講說見講學廳日記
정조 24년 · 목
政院啓言藥房三提調爲承候來待矣敎以夜來差勝朝後益有勝意卿等卽爲退去又啓言領議政李秉模左議政沈煥之爲承候來待矣敎以今則差勝進去習儀之意令注書往傳○藥房口傳啓言臣等爲承夜來聖候仰請召接伏奉批旨有朝後益有差勝之敎誠不勝萬萬慶抃之至昨日正氣散進御至於三貼諸節雖幸康復繼進之劑不容暫緩乞許臣等率諸御醫入侍詳察聖候以爲議定之地批以疏導之劑不必連喫今欲以意略試茶飮此足矣卿等休慮卽爲退去明日問候亦勿爲之宜矣
정조 24년 · 강
禮曹以肇慶廟春享擇吉啓
정조 24년 · 목
該曹啓言肇慶廟春享祭吉日令日官推擇則來二月初四日爲吉云以此日設行事請知委允之
정조 24년 · 강
禮曹以永禧殿修改奉審後稟處啓
정조 24년 · 목
該曹啓言永禧殿酌獻禮當次之年則春奉審修改酌獻禮前先爲擧行已有前例矣今正月二十四日臣曹及戶曹堂上同爲奉審後請稟處允之
정조 24년 · 강
以尹光普爲弼善李魯春爲兼弼善
정조 24년 · 목
敎以弼善李魯春移拜禮議其代兼弼善尹光普爲弼善李魯春以兼弼善竝令該曹口傳下批
정조 24년 · 강
命館伴金文淳都監堂上李在學從重推考都廳柳畊拿處監察等一竝拿處
정조 24년 · 목
敎曰館伴及都監堂上淀重推考都廳柳畊令該府拿問嚴處又敎曰以監察爲名者一竝拿問嚴處
정조 24년 · 목
因都廳柳畊囚單敎以駭妄之外無嚴莫甚尤與生疏者不同則焉敢若此乎迎勅凡事皆用軍制以至儐使之行許令直囚守令載在法典況都廳乎初欲嚴處更思欲觀擧行若或不勤當以紀律從事姑爲放送○因監察南志或李永運崔壽亨李奎新李勉植孫鎭翼囚單敎以附過放送
정조 24년 · 강
分揀監察權熀等拿處
정조 24년 · 목
因押班監察權熀李運復拿處傳旨敎以姑爲分揀
정조 24년 · 강
分揀訓鍊大將李漢豊罷職及宣傳官鄭宅休等拿處
정조 24년 · 목
因宣傳官鄭宅休李彬曺允兢拿處傳旨敎以郊幸當前訓將分揀牌招使之受符而宣傳官何責亦爲分揀
정조 24년 · 강
召見稟事閣臣李晩秀于便殿
정조 24년 · 강
命冊禮陳賀時政府六曹物膳及京作貢方物勿令封進
정조 24년 · 목
禮曹判書李晩秀啓言陳賀時政府六曹物膳及京作貢方物封進事有更稟之命矣及今知委然後可以擧行矣敎以置之
정조 24년 · 강
命敦寧參奉吳熙常童蒙敎官金日柱繕工監役李東允改差
정조 24년 · 목
禮曹判書李晩秀啓言冊禮時諸執事中褥席執事繕工監役李東允在鄕不爲上來擧案執事敦寧參奉吳熙常童蒙敎官金日柱以本職之不爲出肅執事之任亦不進參云請令該曹原單子更爲修正以入從之敎以在京二人處義不苟職名改差令該曹先付軍職使之參班桂坊待窠次次擬入李東允老難上來云本職亦爲改差此後如有桂坊當窠而可以强力者則亦爲還差
정조 24년 · 강
咸鏡監司具㢞狀罷鍾城府使嚴耆
정조 24년 · 목
該監司狀啓以爲鍾城府使嚴耆以其母病連呈辭狀不得已罷黜其代令該曹擇差下送
정조 24년 · 강
諮議宋稚圭從縣道上疏辭職賜批